b'\n_START_ARTICLE_\nHMS Campbeltown (I42)\n_START_SECTION_\nLend Lease\n_START_PARAGRAPH_\nAlus otettiin Kuninkaallisen laivaston palvelukseen 9. syyskuuta 1939 Halifaxissa nimell\xc3\xa4 HMS Campbeltown. Alus siirrettiin Newfoundlandin kautta Plymouthiin, jonne se saapui 26. syyskuuta. Se siirrettiin huolto- ja muutost\xc3\xb6it\xc3\xa4 varten Devonportin telakalle 29. syyskuuta._NEWLINE_Campbeltown aloitti 1. marraskuuta koeajot, joiden p\xc3\xa4\xc3\xa4tytty\xc3\xa4 se aloittaisi palveluksen L\xc3\xa4ntisen reitin alaisuudessa 17. h\xc3\xa4vitt\xc3\xa4j\xc3\xa4laivueessa Liverpoolissa. Alus vaurioitui liev\xc3\xa4sti 2. marraskuuta, kun se kolaroi SS Risoyn kanssa. Se kykeni kuitenkin jatkamaan matkaansa palveluspaikkaansa. T\xc3\xb6rm\xc3\xa4ysvauriot korjattiin 7. marraskuuta Liverpoolissa, ja alus palasi telakalta laivueeseensa 24. marraskuuta._NEWLINE_Alus k\xc3\xa4rsi pahoja vaurioita 3. joulukuuta t\xc3\xb6rm\xc3\xa4yksess\xc3\xa4 SS Comuksen kanssa, ja niiden vuoksi se palautettiin telakalle. Korjausten aikana aluksen nelj\xc3\xa4s savuhormi lyhennettiin. Alus siirrettiin 28. maaliskuuta 1941 palvelukseen palatessaan Alankomaiden laivastolle, jolloin se liitettiin 7. saattajaryhm\xc3\xa4\xc3\xa4n saattueiden suojaksi._NEWLINE_Alus oli kes\xc3\xa4kuun korjattavana telakalla, mist\xc3\xa4 se palasi  palvelukseen hein\xc3\xa4kuussa. Alus suojasi laivueen mukana Atlantin saattueita, kunnes se syyskuussa p\xc3\xa4\xc3\xa4tettiin palauttaa Kuninkaallisen laivaston hallintaan. Alus siirrettiin koulutettavaksi, mink\xc3\xa4 j\xc3\xa4lkeen se palasi Saattajaryhm\xc3\xa4\xc3\xa4ns\xc3\xa4 lokakuussa._NEWLINE_Alus suojasi lokakuusta alkaen saattueita kotimaan ja L\xc3\xa4nsi-Afrikan v\xc3\xa4lill\xc3\xa4, kunnes se siirrettiin joulukuussa Devonportiin korjattavaksi. Alus siirrettiin tammikuussa 1942 Devonportin telakalle, jossa ollessaan se m\xc3\xa4\xc3\xa4r\xc3\xa4ttiin operaatio Sotavaunuihin. Alus poistettiin palvelusk\xc3\xa4yt\xc3\xb6st\xc3\xa4 ja sen muutosty\xc3\xb6t operaatiota varten aloitettiin.\n_START_SECTION_\nOperaatio Sotavaunut\n_START_PARAGRAPH_\nAluksen muutosty\xc3\xb6t sis\xc3\xa4lsiv\xc3\xa4t kolmannen ja nelj\xc3\xa4nnen savuhormin poiston ja kahden j\xc3\xa4ljelle j\xc3\xa4\xc3\xa4neen lyhent\xc3\xa4misen. Muutoksilla pyrittiin j\xc3\xa4ljittelem\xc3\xa4\xc3\xa4n Saksan laivaston M\xc3\xb6we-luokan torpedoveneiden ulkon\xc3\xa4k\xc3\xb6\xc3\xa4. Aluksen uppoumaa pienennettiin poistamalla kaikki varastot ja laitteet alukselta. Sen tykit poistettiin ja niiden tilalle keulakannelle asennettiin 12 naulan ilmatorjuntatykki ja yl\xc3\xa4kannelle 20 millimetrin Oerlikon-ilmatorjuntatykki. Aluksen komentosilta panssaroitiin, ja sen uumeniin asennettiin sytyttimin varustettuina 24 syvyyspommia._NEWLINE_Aluksella suoritettiin muutost\xc3\xb6iden j\xc3\xa4lkeinen koeajo, mink\xc3\xa4 j\xc3\xa4lkeen alukselle nousi operaatioon valittuja kommandosotilaita ja vain tarvittava miehist\xc3\xb6 aluksen kuljettamiseksi kohteeseen sek\xc3\xa4 aseiden miehist\xc3\xb6iksi._NEWLINE_Devonportista alus l\xc3\xa4hti 25. maaliskuuta Falmouthiin liitty\xc3\xa4kseen moottoriveneisiin ja moottoritykkiveneisiin, jotka osallistuivat operaatioon. Seuraavana p\xc3\xa4iv\xc3\xa4n\xc3\xa4 alus l\xc3\xa4hti Falmouthista ja hinasi moottoritorpedovene MTB74:\xc3\xa4\xc3\xa4, joka toimisi operaation komentoaluksena. Osaston suojana olivat HMS Atherstone ja HMS Tynedale._NEWLINE_Osaston saavuttua Saint-Nazaireen HMS Campbeltown t\xc3\xb6rm\xc3\xa4si Normandie-telakan sulkuportteihin. Saksalaiset pioneerit yrittiv\xc3\xa4t purkaa tuhopanoksen mutta ep\xc3\xa4onnistuivat teht\xc3\xa4v\xc3\xa4ss\xc3\xa4\xc3\xa4n. Alus r\xc3\xa4j\xc3\xa4hti kymmenen tuntia t\xc3\xb6rm\xc3\xa4yksen j\xc3\xa4lkeen tuhoten sulkuportit ja surmaten useita l\xc3\xa4hist\xc3\xb6ll\xc3\xa4 olleita saksalaisia sotilaita.'